
Anngjerd Rustand

Umiskjennelig hennes

En klar kveld bærer hun barnebarnet ut

for å se på månen

Rådyr tripper langs husveggene når vi sover

om morgenen ser vi sporene i snøen

Vi lærer barnet navnene rådyr, spor, snø, måne

Dette er en fortelling om hukommelsens begynnelse og slutt

Barnet kan se dem for seg selv når de er borte:

måne, rådyr, spor, snø

Hun kaller den mormors måne

fra vinter til sommer. Så er det glemt

Her stryker rådyr langs veggene

her er snø og knehøyt gress, spor og ikke spor, natt og dag

Lær et ord og fell en tann

gi et navn og husk en kveld

Få et barn og mist en mor

det ligner nesten et rimelig bytte

